钦定古今图书集成/理学汇编/经籍典/第058卷 > 董真卿周易会通 > 《河图洛书纂注》
## 钦定古今图书集成/理学汇编/经籍典/第058卷 > 董真卿周易会通 > 《河图洛书纂注》

刘氏钥曰：水阴也，生于天一；火阳也，生于地二，是其
方生之始，阴阳互根，故其运行，水居子位，极阴之方，
而阳已生于子，火居午位，极阳之方，而阴已生于午。
若木生于天三，专属阳，故其行于春亦属阳，金生于
地四，专属阴，故其行于秋亦属阴，不可以阴阳互言
矣，盖水火未离乎气，阴阳交合之初，其气自有互根
“之妙，木则阳之发达，金则阴之收敛，而有定质矣。此
其所以与水火不同也。”又曰：“图之一三五七九，皆奇
数阳也。而一三五之位不易，七九之位易者，亦以天
地之间阳动主变故也。然阳于北东则不动，于西南
则互迁者，盖北东阳始生之方，西南阳极盛之方；阳
主进数，又必进于极而后变也。”

翁氏曰：“《河图》运行之序，自北而东，左旋相生，固也。然
对待之位，则北方一六水，克南方二七火；西方四九
金，克东方三八木，而相克者，已寓于相生之中。《洛书》
运行之序，自北而西，右转相克，固也。然对待之位，则
东南方四九金，生西北方一六水；东北方三八木，生
西南方二七火，其相生者，已寓于相克之中。盖造化”
之运，生而不克。则生者无从而裁制。克而不生。则克
者亦有时而间断。此图书生成之妙。未尝不各自全
备也。